Το νέο νομοσχέδιο “Οδηγώντας με ασφάλεια” δίνει το δικαίωμα στους υποψήφιους οδηγούς να υποβάλουν ένσταση σε περίπτωση απόρριψής τους. Η κάθε πρακτική εξέταση καταγράφεται πλέον οπτικοακουστικά και το υλικό αυτό κρατείται για 6 μήνες μετά το πέρας της πρακτικής μορφής της. Η υποβολή όμως της ένστασης πρέπει να γίνει εντός τριών ημερών από τη διενέργεια της εξέτασης, διαφορετικά η διαδικασία δεν ισχύει.
Στη συνέχεια, η ένσταση με τους λόγους απόρριψης του υποψηφίου προωθείται στην αρμόδια επιτροπή και η απόφαση λαμβάνεται εντός 10 - 30 ημερών μετά την υποβολή της. Η φόρμα ένστασης υποβάλλεται πάντα ηλεκτρονικά και αναφέρει τους λόγους απόρριψης που σχετίζονται με τους ειδικούς λόγους απόρριψης που αναγράφονται στο ΔΕΕ (Δελτίο Εκπαίδευσης Εξέτασης). Η μορφή της είναι προτυποποιημένη και υπάρχει στη σελίδα του υπουργείου Υποδομών και Μεταφορών, καθώς και στην ιστοσελίδα όλων των Περιφερειών.
Στην περίπτωση που η ένσταση έχει θετικό αντίκρισμα από τους εξεταστές της αρμόδιας επιτροπής, ακυρώνεται αυτόματα η απορριπτική απόφαση της αρχικής εξέτασης. Αν ο εξεταστής απέρριψε τον υποψήφιο οδηγό πριν τον ελάχιστο χρόνο εξέτασης, τότε του δίνεται το δικαίωμα της επανεξέτασης εντός 5 εργάσιμων ημερών από άλλον εξεταστή. Αν όμως η απόφαση απόρριψης πάρθηκε μετά το τέλος της πρακτικής εξέτασης, τότε χορηγείται κανονικά η άδεια οδήγησης στον υποψήφιο οδηγό.